정조 7년
癸卯十月十四日辰時。上御宣政殿。常參次對。同爲入侍時。領議政鄭存謙。右議政李福源。判府事徐命善鄭弘淳洪樂性。領敦寧金熤。禮曹判書徐有隣。戶曹判書鄭一祥。右參贊李在簡。漢城判尹金履素。吏曹參判趙時俊。錦城尉朴明源。茂林君塘。知中樞府事具善復。行司直鄭尙淳。行副司直鄭好仁徐有慶。工曹判書鄭民始。刑曹判書嚴璹。兵曹判書李𡊠。知敦寧府事李瀁。漢城左尹李柱國。行副司直李敬懋徐有大。僉知中樞府事林濟遠。大司諫南玄老。掌令李延伋。持平林道浩。正言李百亨李錫夏。修撰李太亨。吏曹佐郞李集斗。戶曹佐郞金佐顯。禮曹佐郞李甲龍。監察趙雲履。兵曹正郞趙時謙。刑曹佐郞尹晢東。工曹正郞宋守淵。行都承旨沈豐之。行左承旨徐有防。行右承旨朴祐源。左副承旨李得臣。右副承旨李邦榮。同副承旨吳大益。假注書李翼晉朴能源。事變假注書崔雲翰。記注官金健修金鳳顯。以次陞殿。存謙等進前曰。日氣頗寒。伏未審。聖體。若何。上曰。一樣矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。存謙曰。近以諸道告歉。民事孔艱。丙枕之上。致勞聖慮。如傷若保之德意。藹然於絲綸之間。蠲減之政。存恤之擧。靡不用極。臣不勝欽仰。而至若講究荒政之策。臣實才疎誠淺。將無以措手仰贊。致我聖上獨運於上。臣罪於是爲大。臣誠惶愧萬萬矣。上曰。近日百隷怠慢。庶事叢脞。以言乎紀綱。則有將頹之勢。以言乎人心。則有忨愒之習。無一人擔着做事者。已是慨然。而況今畿湖嶺東。次第告歉。關北失稔之啓。又復踵至。噫彼無告。將何聊生。言念顑頷之狀。如聞庚癸之呼。饑饉荐臻。民命近止。由予一人否德之致。尙誰咎哉。予方宵衣旰食。不遑寧處。所講究者。恤民之策也。所詢咨者。憂民之政也。停免之敎。非不勤摯。而實惠猶難其盡究。蠲恤之命。非不諄複。而窮民未保其均被。一念憧憧。惟在元元懷保之典。奠接之方。有不容少緩。正須上下交講之不暇。冀有一半分裨益於吾民。而上自廟堂。下至庶僚。恬憘忨愒。試以今日籌坐事言之。許多備堂。無一人赴衙者。日晏後始乃來會。而只以三數人最後時者。捧現告以入。廟堂。所以矜式庶僚。扶植紀綱之地。而反有此怠慢之擧。何責乎庶僚爲也。夫所謂勤力奔走。乃人臣之餘事。而猶憚爲是。占便若此。若此而尙何望民心之懷保。庶事之修擧耶。業欲以此下敎。而或有煩屑之嫌。尙爾未果。今復伈伈。則將頹之紀綱。忨愒之人心。無復餘地。故今日之特命常參。意有以也。不憚煩複。先以此諭之。卿等悉陳救荒之策。俾有實惠之究焉。存謙曰。臣猥以無似。忝居具瞻。致此災荒荐臻。紀綱日乖。屢勤聖敎。而不能對揚聖意之萬一。臣罪至此。實無所逃。方今急務。莫過於正人心立紀綱。而如臣無狀者。過蒙含貸之恩。尙逭瘝曠之誅。具僚將何所知警乎。乞先治臣罪。以幸國事。是臣區區之望也。上曰。惟玆之敎。不過警飭具僚。非指卿一人而言。則卿何必引咎若是。雖以事面言之。卿之登筵。每以辭免爲事。此亦紀綱所在。卿試思之。無復如是過當也。福源曰。臣之此任。五朔虛帶。竊位尸素而已。是切惶愧。而今承聖敎。怠慢之罪。臣無所逃。益不勝惶悚矣。上曰。銜命異域。反面屬耳。卿之所辭。尤爲過當矣。有防曰。今日傳香時刻將迫。何以爲之乎。上曰。承旨出去。傳香後仍詣受香所。奉審以來。可也。仍命書傳敎曰。禮房承旨馳詣宗廟景慕宮。奉審摘奸以來。存謙曰。北路之俵災。營賑一時爲急。新監司李命植。各別催促。使之不多日內辭朝。何如。上曰。依爲之。出擧條。上曰。諸原任進前。參聞廟謨。可也。命善等進前曰。日寒漸緊。伏未審。聖體。若何。上曰。一樣矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。上曰。洪判府事。出疆在明。須先退。可也。樂性曰。拜表隔日。書狀官李魯春。旣有改差之命。故事多掣礙。敢此仰達矣。上曰。其時下敎中。改差二字。旣命抹去。自當循例入去矣。樂性曰。姑無抹去文跡。故今玆筵稟矣。上曰。此則政院擧行遲滯之致。三昨坐直承旨誰某乎。得臣曰。臣於伊日坐直矣。上曰。旣承抹去之命。則何以原傳敎頒布乎。卽爲抹去。可也。存謙曰。洪判府事親山。在於長湍地。依例陳疏往省。則此時畿甸。或慮民邑之弊。不得陳請而去。大路不過數里之近。故將欲歷入省墓。奉命之行。有不敢擅便云。故敢此仰達矣。上曰。歷省。可也。上曰。新除北伯。果善爲矣。今年北關歉荒。挽近所無。前頭接濟之策。專係方伯。必須得人。然後可任其事。而此北伯則遞任未久。列邑之事情。民間之疾苦。可以揣知。且是老鍊之人。朝廷可無北顧之憂矣。至於監賑使。旣經評事。有異生手。今此差遣。亦爲便好矣。存謙曰。誠如聖敎。賙賑之事。專係方伯措置之如何。而新伯之遞還。不過三數年。多諳事情。必有實效矣。命善曰。凡於賑政。係於方伯守宰。而守宰之得人。爲尤難矣。上曰。今於南北關。竝爲設賑。則監賑使。當於北關監賑耶。存謙曰。然矣。上曰。茂山設邑。將至百有餘年。而設賑今始爲之。於此益知北路之大無矣。命善曰。茂山則壬癸之歲。不至歉荒。而今年始入災邑中矣。上曰。昨日北道分等擧條入之。雲翰承命持入。上命豐之曰。此則不必以各擧條爲之。連付一通。後當啓下。知申釐正以入。上曰。湖南卽我朝根本之地。朝家所以軫念者。當倍於他道。前有一二蠲免之擧。而北關又是豐沛之鄕。故列等之際。多費料量。皆已許施。然此不足爲實惠。前頭賑政。俾有實效。然後唉彼生靈。各安其居。必無捐瘠流離之患。預爲悶念矣。命善等曰。絲綸一下。德音遠敷。民莫不感極而涕。至於湖南。則惟正之供。多有蠲免之擧。實惠豈有加於是哉。存謙曰。方當荐歉。朝家惠澤。不得不如是。而新還多在停退中。嗣歲之需。實爲憂悶矣。上曰。此非通一道盡數停退。只就尤甚邑尤甚面里及之次稍實。皆有分數。則穀簿雖甚苟艱。似不至難捧矣。存謙曰。今年諸道停捧之數。不下屢十萬石。穀簿漸縮。實非細憂矣。上曰。與其穀聚而民散。曷若民聚而穀散乎。予則惟以奠民爲事矣。存謙曰。向來綸音中。五道新還。特下代捧之命。原春道亦在其中。而分等狀聞中。代捧分數不爲提請。當此糶糴之時。守令眩於擧行云。有難遲待新伯到任後。狀聞之來。尤甚邑則一依畿邑例。三分二許代。之次邑之尤甚面里折半。之次邑之之次面里。稍實邑之尤甚面里。三分一。之次邑之稍實面里。稍實邑之次面里四分一。以相當穀許令代捧。而待明秋還作本色之意。分付。何如。上曰。依爲之。出擧條。上曰。前東伯分等事。有未可知者。舊還一萬七千石。渾入於新還之中。而以準捧爲言。至於新還。則忽請停退者。果何意也。乃若尤甚邑尤甚面里。比而同之於稍實邑尤甚面里者。可謂輕重倒置。似是未經事之致。亦豈不駭惑耶。弘淳等曰。糴法甚嚴。豈可自下擅請乎。存謙曰。黃海監司沈念祖分等狀啓中。長山以北。三軍門廚院所納。軍保米太。自今年爲始。特別作錢上納事。永爲定式施行事爲請矣。前後道臣。以長山以北各邑軍餉米太。永爲作錢事。屢有狀請。而以錢代米。則軍門形勢。無以支過。且一開此路。他邑不無紛紜之弊。曾前覆啓時。不得許施者。良以此也。今年則雖許折半代錢。而至於作錢之永爲定式。勢有掣礙。置之。何如。上曰。依爲之。出擧條。上曰。年前御史任希雨。以此陳請時。不爲許施乎。民始曰。前後道伯。屢有此請。而皆不得許施矣。上曰。今此所陳。不過折半。代錢雖已許施。而若於長山以北。永爲定式。則長山以南及黃山諸處。豈不偏苦乎。諸大臣之意。以爲何如。福源等曰。聖敎至當。若以運米之難。獨於長山以北。而以代錢定式。則恐非朝家一視之道矣。存謙曰。頃因譯官等上言。請罷灣府後市事覆奏時。以待右相復命稟處爲達矣。蓋當初後市之創開。非計之得。爲弊之源。延卜雜物。漸至增加故以皮雜物折價。節行一萬兩。別行五千兩。咨行一千兩。定式入送。換貿柵貨。利之所在。奸竇漸滋。禁貸亦有由此潛入之患。如有銀貨挾帶。施以潛商律。啓下節目。至爲嚴明。而所謂雜物入送之數。比諸定式折定之價。不啻倍蓰。近來象譯之空包。職由後市之奪利。且邊禁之不嚴。禁貨之滲漏。誠非細憂。固宜亟罷。而但後市存罷。有關彼中柵稅之盈縮。自不無却顧而深慮者。此所以屢有當罷之論。而尙未能決者也。臣意則行之已久。不得不仍舊貫。而至於定式外加數濫越之弊。不可無別樣嚴禁之道。此後如有定式外。加數濫越之弊。一以本律嚴勘。而邊臣亦難免不能檢飭之罪。先以令申之意。嚴飭。何如。上曰。右相及原任之意。何如。福源曰。臣於還渡江後。聞諸譯上言事。試訪行中譯官。且考灣府事例。則所謂後市。雖非古法。而定式擧行。亦旣多年。今欲卒然撤罷。則彼此事勢。不無多少掣礙。只宜嚴飭灣府。禁其濫觴定數之外。毋得加越。柵貨之外。毋得潛貿。則赴燕譯官。可無空包之患。而灣民松商。亦不至於大段失業矣。命善曰。行之已久之事。今若遽罷。則果不無掣礙之慮。姑且仍舊。只禁其濫越潛貿。則庶可以無弊矣。弘淳曰。門市入送之雜種出來之物件。與當初定式。不啻縣異數十年前。則灣民松商犯科生事。間有現露之傳聞。而近來則絶然無之。豈此輩知有顧忌而然乎。特邊臣失其職耳。無紀綱無法律。則過去申飭。恐未必有効矣。上曰。依爲之。福源曰。後市雖不可罷。而數外加越。法外潛貿之弊。若不嚴禁。一任礱謬。則邊禁蕩然。不但譯輩空包之慮而已。自本司關飭灣府。嚴加禁斷。何如。上曰。依爲之。出擧條存謙曰。頃以別使時方物中。白綿紙貢價存罷事。有從速稟處之命矣。方物白綿紙。卽元定之貢。而當初一萬一千二百卷內。戊子年減。而爲七千四百六十六卷零。所減木五十二同零。錢五千二百兩零。向來以恒留八起之外。年例卜定。不必依例給價。有所筵稟。近又以陳謝別使時方物。永爲蠲免。有貢價存罷之論。而陳謝別使方物。則彼中雖蠲減。以今年言之。非循例謝恩。故至有二起方物入送之事。而其餘別使。亦多名色。其方物則初不在蠲減中。何可以謝恩方物之蠲減。混稱別使方物之盡爲永蠲耶。今此貢價之罷不罷。在於別使方物之蠲不蠲。別使方物。旣無一倂永蠲之事。則貢價亦當在勿罷中。今此備預之聖敎。寔出經遠之慮。元貢今不宜權減。仍其舊貫。至於紙品之優劣。只當付之有司之臣。其中小小方便之道。依節目擧行。自是有司之事。使之善爲措劃。另加擇捧。俾無如前麤劣之弊事。分付該曹。何如。上曰。諸大臣之意。何如。福源曰。元貢事體。不可以一時移準。或權減而遽議永罷。臣於向來筵中。已以此意仰達矣。命善曰。臣意亦如領相所奏。別無更達者矣。弘淳曰。八起恒留之定式。其來已久。非臣創爲之說也。而如滿八起。不必依例給價。卽臣丙申筵稟擧條也。其時臣意。不但以紙無所用。徒爲預備。年年陳久之爲可悶也。最以度支之以此儲積。取用於曹中。殆無限節。及其有事而加貿。則責價於惠廳。甚乖於事理。故也。然而徒守八起之預備。一任陳久儲積而已。則日後之慮。亦有不可念者。故不必二字。略寓隨時闊狹之意。以此而謂當永勿給價。則非臣本意也。戶曹惠廳各爲其利害。一例相持。亦關事面。況其當否非如黑白長短之一定。而不可移易者。隨時裁量之道。一聽廟堂。恐爲穩當矣。上曰。戶惠堂之意。何如。宣惠廳堂上徐有隣曰。惠廳之前後持難。只緣鄭判府事之年前擧條。而今則擧條。便同勿施。大僚又請仍舊。臣不敢力主減數之論。而如今別使。歲不常有。許多紙地。日漸腐傷。爲不常有之需。貿漸腐傷之物。畢竟則所用。非所儲而輒取新捧。多數積置。有無不關。卽此一事。誠甚難處矣。民始曰。臣今則旣不主管公事。且廟議已定。惟臣一人之言。必不見施。而第其顚末。臣當一陳之。當初白綿紙量減後。以七千餘卷爲定。惠廳不計遺在。只給貢價。戶曹則以其久陳者。以充曹中日用。而若有不足加貿之事。則亦使惠廳。加給貢價矣。鄭判府事。竝管戶惠堂時。以惠廳紙地之戶曹日用。極甚無意。罷戶曹日用之規。而白綿紙則恒留八起之數。若過此數。則貢價勿爲上下之意。筵稟定式。至於再昨年。別方物旣已減除矣。彼中移準者。亦使計用矣。時存紙地。又過數萬卷。故臣於其時。依新式不給。貢價則戶曹又請勿計定式之數。如前上下云云。以致至今相持矣。此事變通。初由於判府事。而前後筵奏。每以爲當初定式之意。未必出於全數不給。而今日之意。亦以爲不可全數盡給云云。旣不全數不給。又不全數盡給。則定式擧條。載在謄錄。而貢價存減。事體不輕。有非一惠堂所可擅便。其問處置。亦甚難便。故不得已請廟堂稟處。戶曹判書鄭一祥曰。臣則姑未知本事顚末。而卽今曹中遺在白綿紙。或久陳或薄劣。可用者不過數千餘卷云。而前頭用處。亦難預料。貢價恐不當權減矣。上曰。前戶判亦陳所見。可也。華鎭曰。元貢旣未永罷。則貢價不宜權減。故臣於昨年。已有所仰奏者。而各樣貢物。雖或有裕。貢價則不計遺在。例爲逐等上下。不可以尙多移準。遽議減給矣。存謙曰。白綿紙卽今見存之數。雖曰有裕。使行入去之或稀或頻。方物起數之或多或少。每出意慮之外。且其浮出亦非時日之可辦。當初磨鍊之優厚。意有在焉。戊子年旣已減數。不可以目下見存之稍裕。更有所除減。且係是元貢。仍舊勿罷。允合於有備無患之道。如是決定之後。紙品若或麤劣。此乃有司之責。各別申飭。使之從便指劃。另加擇捧。俾不至於生頉似宜矣。上曰。依爲之。出擧條存謙曰。知義禁徐有隣方帶內局之任。金吾兼任許遞。何如。上曰。依爲之。出擧條存謙曰。上番軍停番事。禁御兩將。旣已登筵。下詢處之似宜矣。福源曰。停番事行關。俄已爲之矣。上曰。方當歉歲。鄕軍之上番也。治裝具糧。去留俱廢。以是有停番之命。而當番之軍。則逢點不遠。想已治發。如爲下送。則反有其弊。故問于兩營。待其報來云者。乃謂來當之事。非指方來軍之謂也。則不待草記。徑先行關。此果成說乎。時俊曰。行關雖已出草。似未知委矣。福源曰。兩營停番事。有該營草記之命。而稟處之草記未入。知委之關文先發。事涉疎率。不可無警。當該備局有司堂上。從重推考。何如。上曰。依爲之。上曰。禁御兩廳上番當次之軍。在於何道何邑耶。敬懋曰。臣營上番軍則在於原春。嶺西數邑矣。柱國曰。臣營上番軍。則在於洪忠右道矣。上曰。然則將以來當停番爲便耶。善復曰。聖敎至當。已發還止。不無爲弊。就來當停番好矣。存謙曰。禁御兩營上番軍停番當否。自各其營。論理報來。仍卽枚擧報辭。指一草記事。命下矣。兩營論報纔到。方欲草記之際。適當入侍。故敢此仰達矣。禁衛營所報。以爲嶺南則辛丑年徵番。海西則壬寅年徵番。今年又爲徵番則有違五年一上番之規。今月當原春道嶺西上番軍。已爲治裝上來。勢難中止云。御營廳所報。以爲嶺南稍實邑中。尙州等十一邑。已自今年正月至六月徵番。所餘者。只淸道等九邑。而海西則只是二番而已。以此排番。事甚掣礙。而今月當洪忠左道上番軍。已爲治裝上來。勢難中止云矣。兩營之今月當上番軍。中路逢點已過。今若停番。反爲貽弊。使之依前擧行。其外嶺海二道。果有限前疊立之弊。而軍兵去就。實非自下所敢輕議者。而聖敎旣出於災歲不擾民之德意。明年正月以後。上番軍限麥秋。今姑停番之意。分付。何如。上曰。依爲之。其中畿甸關東兩湖尤甚邑。限明秋停番。可也。出擧條上曰。都監陞戶停番。則當於明春爲之耶。善復曰。然矣。都監則有與受錢三百之數。陞戶停番。旣出軫恤之聖意。孰敢不奉承。而都監軍。則似爲難處矣。上曰。旣有停番之命。則廣智營入直。似爲苟艱。摠廳壯抄軍入直。前有已例。今亦以壯抄軍入直。分力訓局。似爲無妨。摠使其知之乎。有大曰。臣未及詳知矣。上曰。都監精抄廳及中部分設禁營之後。仍都監軍之不足。有此壯抄入直之例。而中間仍廢不行。似是甲戌間事矣。善復曰。然矣。上曰。旣曰帥臣。本廳事矇然不知。誠甚慨然。仍命書榻敎曰。摠戎使徐有大越俸一等。上曰。摠使出去。壯抄入直設施及存罷年條。詳考謄錄以入。存謙曰。京兆方有抄戶擧行之事。左尹李柱國捕將之任。職務相妨。今姑許遞。何如。上曰。依爲之。出擧條上曰。近來竊發之患。比比有之。此亦荒政之一事。預爲禁戢。然後庶可爲無弊。自廟堂發牌從事官嚴飭。今此捕將之代。亦不可不另擇。誰可爲之耶。𡊠曰。前望中有李敬懋李昌運申大謙具明謙李漢泰五六人。而李敬懋李昌運外。或外任。或罪罷。未通中又有李得濟矣。上曰。李昌運則老病。禁將可謂單望。此外又有可合人乎。命善曰。亞將中又有趙圭鎭矣。上曰。好矣。卽爲擬望以入。有大還入奏曰。考見謄錄。則壯抄軍分爲三隊。與都監軍。替直於廣智營已爲年久。而自庚午爲需米軍。分送外邑。故壯抄軍入直之例。仍罷不行矣。上曰。需米軍在於何邑。而所收米。亦爲幾何。有大曰。安山仁川通津金浦等邑。有軍十三哨。而每一名良軍則六斗。奴軍則三斗矣。上曰。陞戶。今將停番。壯抄入直。旣有已例。依此爲之。則摠廳果無其弊耶。有大曰。廣智營入直。旣爲苟艱。則些少弊端。何可顧也。上曰。當番之禁御兩營軍及都監陞戶。猶爲停番。則豈於摠廳。忽創年久未行之例乎。此則卿言過矣。後日次對時。從長稟處。可也。民始曰。本曹屬毛衣匠。與立廛人互訟。其來已久。而年前自備局。以匠人之不得亂賣。成節目出給廛人。則匠人輩又以此上言。而判付中有從便決給之命。故自刑曹以從便安業之意。決給近一年。造成買賣矣。月前廛人。又以亂賣。執告京兆。則自京兆又以禁買之意捧侤音。匠人輩自以爲失業。成群呼訴。蓋廛人則以備局節目。爲禁買之本。匠人則以上言判付爲資業之計。互相爭詰。各自稱冤。今若一切防禁。則許多匠人輩之失業。亦屬可矜。令廟堂從長決給。何如。上曰。依爲之。卿其依前從便決給。俾得各安其業。可也。出擧條履素曰。立廛人及毛匠等。果爲相訟於京兆。而立廛人則以曾因貢市詢瘼。備局捧甘禁斷爲言。毛匠等則以秋曹上言回啓中。有從便決給批旨爲言。備局則有謄給文跡。秋曹則無處決立案。若從文跡。則立廛當在立科。而秋曹回啓批旨。又在其後。則有難遽然決折。擬於登筵時。一番陳白。今因言端。敢此仰達矣。上曰。依爲之。再昨冬以廛人之失業。屢勤飭敎。此後依前下敎。卿其量宜禁戢。俾安本業。可也。出擧條上曰。毛衣匠多是都監軍人。而近來貧貪殘若是。在所當念。然因此而廛民之失利。亦不可不恤。毛匠所用緞疋。皆爲受出於廛人。則其爲弊也。豈至於是。以此申飭。好矣。近聞吏胥輩皆着揮項。而耳掩則絶無云。此亦紀綱所在。莫不由朝廷不嚴之致。誠甚慨然矣。弘淳等曰。近來侈風日甚。誠非細憂矣。𡊠曰。捕將望筒。玆以擬入。而通望禁軍別將後。乃擬捕將。自是政格所在。故敢此仰達矣。上曰。如有定式。則似爲如何矣。𡊠曰。政格雖如是。別無定式之事矣。存謙等曰。旣經都監中軍。則似不拘於禁軍別將之通望與否矣。上曰。都監異於他營。故旣經摠使之後。仍帶都監中軍。例也。然則未通別將。而直爲捕將。或有已例耶。善復曰。禁軍別將。卽龍虎大將。故通擬別將後。許通捕將。雖是近例。至於李泰祥。則以中軍未通別將。而直爲捕將矣。上曰。然則捕將望筒入之。祐源曰。新除授捕盜大將牌招。何如。上曰。唯。有防還入奏曰。臣承命馳詣宗廟景慕宮奉審。殿內無頉。而祭物祭器祭井奉審。皆爲精潔。進排官諸執事摘奸。亦皆無頉。故敢此仰達矣。上曰。唯。存謙曰。日前備忘中。下去御史事目添載之敎。卽來頭繡衣時事目。而禮曹誤以書狀齎去事目擧行。事涉不察。當該堂上。推考警責。何如。上曰。依爲之。出擧條。上曰。御史抄啓。自廟堂卽爲擧行。事目亦爲從速入啓。抄啓人員。書出朝紙。可也。有隣曰。式年東堂初試及生畫之間日設場。雖是舊例。而在昔則旣無增別等科。只有式年大比。故人皆赴擧。額數甚多。間日設場。然後方可考券。而近來則製述明經。分爲兩歧。赴擧人額。不啻稀少。而拘於格例。仍循至今。當其間日。則試官無所事於考券云。苟益於取士之方。貢弊奚恤。而此則不關科場。徒貽貢弊。且外方則人額。比京比少。間或有不滿十數人處。而亦爲間日設場。事之無義。莫甚於此。此後則赴擧人額增數前。東堂初試。毋論京外。姑令連日設場。而生畫亦爲一體施行。何如。上曰。姑爲定式施行。可也。出擧條上曰。今番比較儒生幾何。有隣曰。一所十人。二所十一人。合爲二十一人矣。璹曰。今番三南尤甚邑定配罪人等移配時。南桃罪人金重得。方在臺啓。雖値赦典。固不當出陸。楸子島罪人景行。卽凶逆聖國子也。決不可出陸移配。此則竝仍置。何如。上曰。依爲之。出擧條一祥曰。餘慶坊舊宅奉審等節。依例擧行乎。上曰。唯。柱國曰。御廳軍餉。無以支放。來六月上下者。今十二月等。先爲劃給。則在均廳元無所損。在本營實爲便好。故敢此仰達。下詢大臣處之。何如。上曰。大臣之意。何如。存謙曰。此則當觀均廳事勢。以爲區處之地。然御將所奏旣如是。先期出給。似無妨矣。上曰。支放旣已不足。無以分排。則御廳事勢。豈不悶迫乎。有隣曰。兩廳事勢。未及知之。然一御廳之先下。猶可爲也。至於各營門。如此之請。不勝紛紜。有難許施矣。民始曰。均廳事目。至爲嚴重。如以御廳支放之難處。有所許施。則安以事目爲也。御將所奏。甚不緊矣。上曰。承旨前望單子入之。雲翰承命持入。豐之曰。新除授同副承旨丁範祖。卽爲牌招。何如。上曰。依爲之。出擧條上曰。捕將旣已承牌。則何不入侍受符。卽爲入侍事。分付。雲翰承命出。與捕將趙圭鎭偕入進伏。上曰。周禮荒政十二。治盜亦在其中。方當荐歉。多有竊發之患。今此特除。取卿剛明。須善爲禁戢。無至擾民。可也。上命存謙等曰。卿等姑爲就坐。可也。命善曰。元子宮臘劑。當爲封進。而昨年則有置之命。故不敢循例封入矣。今年則依例封進。允合事宜。敢此仰達矣。上曰。唯。上曰三司進前。玄老等曰。請黜置罪人鄭致達妻爲先還配海島。仍令王府。夬正典刑。以洩神人之憤。上曰。不允。又曰。請黑山島圍籬安置罪人龜柱。設鞫嚴問。夬正王法。上曰。不允。又曰。請物故罪人德相。亟施孥籍之典。上曰。不允。兩司曰。請彦衡養遂獻遂。竝令王府。設鞫嚴問。上曰。不允。又曰。請還寢會。遂絶島定配之命。仍令王府。設鞫得情。上曰。不允。又曰。請遲晩後物故罪人啓能亟施孥籍之典。上曰。不允。又曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又曰。請楸子島荐棘罪人最中更令王府。拿致設鞫。期於得情。夬正王法。上曰。不允。又曰。請亟寢煥億島配之命。仍令王府。加刑得情。夬施王章。上曰。不允。又曰。請湖西營獄散配諸罪人等。放送及出陸之命。一竝還寢。仍令王府。設鞫嚴問。夬施當律。上曰。不允。又曰。請島配罪人貞采。亟令王府。更爲設鞫。夬正王法。上曰。不允。府曰。請大靜縣爲奴罪人金壽賢。依律處斷。上曰。不允。又曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。上曰。不允。又曰。請大靜縣定配罪人聖中。亟令王府。設鞫嚴問期於得情。夬正王法。上曰。不允。又曰。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。又曰。請康津縣量移罪人趙嵎。亟寢酌處之命。仍令王府。設鞫嚴問。依律處斷。上曰。亟停勿煩。又曰。請薪智島荐棘罪人瑩中。設鞫嚴問。夬施當律。上曰。不允。又曰。請楸子島安置罪人李普行。亟令王府。拿鞫嚴問。上曰。不允。又曰。請物故罪人國榮。亟施孥籍之典。上曰。不允。又曰。請李義翊。更令王府。設鞫嚴問。期於得情。上曰。不允。又曰。請金養淳。亟令王府。設鞫嚴問。期於得情。上曰。亟停勿煩。又曰。請李義直。亟令王府。設鞫得情。夬正典刑。上曰。不允。又曰。請黑山島定配罪人任觀周。亟令王府。設鞫嚴問。期於得情。上曰。不允。又曰。請捕廳罪人煥九。亟令王府。嚴加鞫問。夬正典刑。上曰。不允。又曰。請行副司直申尙權。亟施屛裔之典。上曰。不允。院曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。上曰。亟停勿煩。又曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。上曰。不允。又曰。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。又曰。請恒善支屬。亟命散配。時謙兄弟。竝投絶島。以嚴隄防。上曰。不允。又曰。請荐棘罪人瑩中。亟令王府。設鞫嚴問。夬施當律。上曰。不允。又曰。請巨濟府絶島安置罪人朴宗集。亟令王府。拿鞫得情。施以當律。上曰。不允。又曰。請減死定配罪人德秀。亟令王府。更加嚴鞫。夬正王法。上曰。不允。又曰。請逆賊尙魯。亟施孥戮之典。上曰。不允。又曰。請物故罪人國榮孥籍之典。上曰。不允。又曰。請爲奴罪人夢獜。定配罪人崔鍾岳。放送罪人有源聖休。亟令王府。更爲設鞫。期於得情。各施當律。上曰。不允。又曰。請島配罪人崔光泰金天欽。亟令王府。設鞫得情。夬正典刑。上曰。不允。又曰。請甲山府竄配罪人樂彬。亟令王府。設鞫嚴問。施以當律。上曰。不允。又曰。請義翊。更令王府。設鞫嚴問。期於得情。夬正王法。上曰。不允。又曰。請還寢德相應坐諸囚發配之命。仍令牢囚。嚴訊取服。各施當律。上曰。不允。玄老曰。今年大侵。挽近所無。畿湖荐饑。四路徧歉。上而國計。下而民憂。誠可謂罔措矣。臣連伏見諸道所下蠲恤綸音。田野之秉穟無遺。而瞭若親覩。蔀屋之飢寒政急。而藹然仁覆。雖慈母之於赤子。何以加此。臣聞近畿民情。無倂日之食。而皆安堵而坐曰。吾君自當活我。吾屬恃而無恐。有若枯荄群蟄。春回發生。擧皆自樂者。然畿民若此。遐氓可知。凡厥賙濟之策。懷保之方。區劃有素。擧行略盡。方伯守宰。苟能仰體德意。俯竭誠力。則寧或有一民之捐瘠哉。第伏念救荒之要。無過於節財裕民。而賦於民者。今幾盡蠲來頭經用。吁亦艱矣。其於荒政省禮之義。量入爲出之道。雖端布斗米之費。除非不可已者。則在所當節。且外方民弊。莫甚於迎送。而況當歉歲。其所糜費。不啻飢民屢百口之食耳。臣謂嚴飭有司。京外各樣不急之費。一切減省。以節財用。亦願被災諸道大小官長。報瓜勿遞。自非尤無良不善賙賑外。雖有犯科。待畢賑勘遞。以裕民力宜矣。上曰。所奏實爲目下要務。依此爲之。可也。玄老曰。近日上下。悉心講究之策。無非六道賙賑之政。品式俱備。節目甚詳。此後則惟在方伯守令擧行之。如何。而至於京師。卽是根本之地。昨年大歉。偏蒙我殿下如傷之澤。抄戶發粟。都民賴以奠安。至於今年。則荐飢之餘。民食尤艱。而尙未聞區劃之方。伏想廟堂。亦必有所商量。而比諸外邑。在所當先。臣謂亟令廟堂。深講都民接濟之策。宜矣。上曰。所奏亦甚切實。依爲之。玄老曰。臣以監臺。纔經講試。竊有所懷。敢此仰達矣。我朝科制。互取講製。而尤以明經爲重者。當初法意。非不美也。近來擧子。徒習口讀。莫究經義。連誦七書。不錯一字。而發問旨意。擧皆鹵莽。音釋則了了可聽。見解則空空無有。躬行心得。雖難責之於每人。口誦面墻。安用如此之經生哉。我殿下御極以來。一新庶政。丕闡文敎。深軫科擧之弊。每思矯救之方。而迄至于今。尙未變通。誠以古制之難於輕改。致此因循。而第伏念會講之後。有生畫取一人之規焉。臣未知流來法例之。如何。而旣連講畫。兼試製工。則經術文學。庶或俱備。而非比於只取帖括之制也。何必以一人。爲例也哉。臣意則自後式爲始。明經之科。歸重文義。多生連畫。講經製述。參半試取。使擧子輩。毋或徒事於念誦。俾得喫緊於實用。而事近更張。下詢廟堂處之。似好矣。上曰。依爲之。上曰。三道之荒。都下猶復難食。至有發賣之擧。今此六道告歉。民之難保。理所必至。臺臣旣發言端。大臣進前覆奏。可也。存謙曰。今春都民之生活。專由於曲加軫恤。特行發賣之德意。今秋以後。屢伏奉軫念京外之下敎。而節序差早。姑未仰達。今則冬節。見已向深。民情轉益切悶。發賣等節。當依昨年例擧行。而發賣之善不善。專在抄戶。觀於春間。可見其效。依下敎嚴飭京兆及五部。抄戶一款預先經紀。俾無許久稽緩。忙後錯了之弊事。出擧條。分付。何如。上曰。依爲之。出擧條上曰。今春發賣爲幾等。而所需米包幾何。民始曰。四等之後。以特敎別設一巡爲五等。而所入則爲二萬石矣。上曰。抄飢之節。專在於下屬。束濕之道。亦係於部官。部官須得年富力强。聰明解事。可堪百里之才。然後可有實效。今日政。未差之代。卽爲差出。而未經事之人。則相換他司。可也。仍命書榻敎曰。政官牌招開政。上曰。京兆亞尹誰某乎。存謙曰。左尹李柱國。右尹鄭景瑞矣。上曰。右尹則年老之人。詞訟劇務。似難行公矣。存謙曰。京兆方有擧行之事。篤老之人。有難供劇。右尹鄭景瑞許遞。何如。上曰。依爲之。出擧條上曰。左尹當使之專意察任。所帶金吾之任。遞解無妨。仍命書榻敎曰。同義禁李柱國許遞。上曰。五部官員。使之卽爲待令。健修承命出。與李集明等偕入進伏。上以次下詢職姓名訖。上曰。歲方荐歉。都下艱食。無異今春。發賣之典。從當擧行。抄戶之節。爾等其各留意乎。集明等曰。果爲經紀矣。上曰。抄戶之際。束濕爲緊。爾等須各悉心奉行。精抄戶數。無遺飢口。以待朝家處分。可也。仍命存謙曰。部官於發賣時。凡公會勿參及完事後陞遷等節。依例定式。使之着意擧行。可也。存謙曰。此則旣有今春已事。當按例爲之矣。上曰。今春發賣時。京兆堂上誰某乎。存謙曰。判尹鄭昌聖。左右尹則洪秀輔李崇祜矣。上曰。亞尹有闕之代。以已經歷人差出。似無妨矣。上命大臣備局堂上三司諸臣先退。仍命承史退。諸臣以次退出。